b'\n_START_ARTICLE_\nFritigern\n_START_PARAGRAPH_\nFritigern tai Fritigernus (k. noin 380) oli visigoottien p\xc3\xa4\xc3\xa4llikk\xc3\xb6, joka tunnetaan parhaiten vuoden 378 Adrianopolin taistelun voittajana. Tuossa taistelussa goottien armeija l\xc3\xb6i roomalaiset._NEWLINE_Fritigern kuului tervingien heimoon ja oli k\xc3\xa4\xc3\xa4ntynyt areiolaiseen kristinuskoon. H\xc3\xa4n oli kristittyj\xc3\xa4 kiihke\xc3\xa4sti vainonneen visigoottien kuninkaan Atanarikin pahin kilpailija. Heid\xc3\xa4n valtataistelunsa ajoi gootit sis\xc3\xa4llissotaan 370-luvun alussa. Atanarik kukisti Fritigernin, jonka oli kannattajineen l\xc3\xa4hdett\xc3\xa4v\xc3\xa4 pakoon sek\xc3\xa4 Atanarikia ett\xc3\xa4 goottien alueille tunkeutuneita hunneja._NEWLINE_Fritigern sai vuonna 376 keisari Valensilta luvan ylitt\xc3\xa4\xc3\xa4 joukkoineen Tonavan. Roomalaiset eiv\xc3\xa4t kuitenkaan pit\xc3\xa4neet sopimuksiaan, ja Fritigern ker\xc3\xa4si suuren sotajoukon ja l\xc3\xb6i Valensin Traakian Adrianopolin taistelussa 378.'